**Správa zo zahraničnej služobnej cesty\_ETUI seminár pre mladých odborárskych lídrov**

**Paríž, 11.-15. jún 2018**

V dňoch 11.-15. júna sa v školiacom centre francúzskej odborárskej konfederácie CGT, neďaleko Paríža, uskutočnil záverečný týždeň školiaceho programu pre mladých odborárskych lídrov (Young trade union leaders). Seminár organizovala ETUI v spolupráci s CGT a zúčastnili sa na ňom mladí členovia odborov z celej Európy, ktorí majú potenciál stať sa v budúcnosti vedúcimi osobnosťami v rámci svojich organizácií. Slovensko a KOZ SR zastupoval vedúci Úradu OZPŠaV na Slovensku Mgr. Juraj Stodolovský.

Seminár nadväzoval na predchádzajúce dva týždne v Bratislave a Bruseli, na ktorých sa účastníci oboznámili s odborárskymi aktivitami v jednotlivých krajinách, vypočuli si odborné prednášky, zúčastnili sa zaujímavých diskusií, absolvovali rôzne aktivity na rozvoj svojich profesijných zručností a spolupracovali na projektoch týkajúcich sa aktuálnych tém v rámci odborárskeho hnutia. Seminár v Paríži bol vyvrcholením tohto takmer ročného kurzu a poskytol priestor na prezentáciu výsledkov ich spoločnej práce ako aj na prehĺbenie ich schopností a vedomostí prostredníctvom profesionálneho vedenia skúsených lektorov.

Hlavým cieľom semináru bola prezentácia skupinových projektov na témy Vzdelávanie zamestnancov v oblasti IKT ako príprava pre budúci trh práce, Zlepšovanie PR odborov a zvyšovanie členskej základne, Automatizácia a robotizácia pracovných miest, Sociálny dumping. Členovia jednotlivých skupín informovali o výsledku svojho skúmania a navrhli konkrétne riešenia a stratégie, ktoré sú aplikovateľné v reálnej praxi na európskej aj národnej úrovni.

V ďalších častiach diskutovali účastníci o svojom pôsobení a prípadných úspechoch v rámci svojich odborových zväzov. Stretli sa s prezidentkou Komisie mladých Európskej odborárskej konfederácie ETUCE V. Nagy a diskutovali s dlhoročným predsedom CGT B. Thibaultom, ktorý je v súčasnosti členom riadiaceho výboru Medzinárodnej organizácie práce. Zaujímavou aktivitou bola diskusia na tému rodovej rovnosti, pri ktorej boli oboznámení s rôznymi modelmi a prístupmi pri posudzovaní rovnosti príležitostí mužov a žien aj v rámci svojich odborových organizácií. Prínos do praktického pracovného života mala aj aktivita týkajúca sa prerozdeľovania úloh v rámci tímu a hľadanie najvýraznejších individuálnych schopností jednotlivých členov.

V záverečnej časti hodnotili účastníci priebeh kurzu, prínos ale i nedostatky a nahrávali videá, ktoré by mali motivovať budúcich záujemcov na zapojenie sa do tejto aktivity.